จับตา BDMS ขายบิ๊กล็อต BH เสี่ยงฉุดหุ้นร่วง หลังเคาะราคา 103 บ. ต่ำกว่ากระดาน
จับตา BDMS ขายบิ๊กล็อต BH เสี่ยงฉุดหุ้นร่วง หลังเคาะราคา 103 บ. ต่ำกว่ากระดาน
จับตา BDMS ขายบิ๊กล็อต BH เสี่ยงฉุดหุ้นร่วง หลังเคาะราคา 103 บ. ต่ำกว่ากระดาน
24 พ.ย. 2563

บริษัท กรุงเทพดุสิตเวชการ จำกัด (มหาชน) หรือ BDMS ระบุว่า บริษัทได้เข้าทำสัญญาซื้อขายหุ้นสามัญบริษัท โรงพยาบาลบำรุงราษฎร์ จำกัด (มหาชน) หรือ BH ที่บริษัทถืออยู่ทั้งหมดจำนวน 180,715,806 หุ้น หรือคิดเป็นสัดส่วนประมาณ 22.71% ของจำนวนหุ้นที่ออกและเรียกชำระแล้วทั้งหมดของ BH ให้กับผู้ซื้อในราคาหุ้นละ 103 บาท คิดเป็นเงินประมาณ 18,613.7 ล้านบาท เมื่อวันที่ 19 พ.ย. 63 โดยมีเงื่อนไขบังคับก่อนบางประการ ซึ่งรวมถึงความแน่นอนของแหล่งเงินทุนของผู้ซื้อ โดยผู้ซื้อดังกล่าวไม่ถือเป็นบุคคลที่เกี่ยวโยงกันกับบริษัทและบริษัทย่อย
ทั้งนี้ เมื่อวันที่ 24 พ.ย.63 บริษัทได้รับการยืนยันจากผู้ซื้อเกี่ยวกับความแน่นอนของแหล่งเงินทุน บริษัทจึงคาดว่าจะสามารถดำเนินการขายเงินลงทุนในหุ้นสามัญ BH บางส่วนผ่านกระดานซื้อขายหลักทรัพย์รายใหญ่ (Big Lot) ในตลาดหลักทรัพย์แห่งประเทศไทย ในเบื้องต้นจำนวน 90,500,000 หุ้น ที่ราคา 103 บาทต่อหุ้น หรือคิดเป็นมูลค่าประมาณ 9,321.5 ล้านบาท ได้ภายในวันที่ 26 พ.ย.63 ทำให้สัดส่วนการถือหุ้นของบริษัทลดลงมาที่ 11.34% จากก่อนทำรายการสัดส่วนอยู่ที่ 22.71%
สำหรับเงินลงทุนในหุ้นสามัญ BH ส่วนที่เหลืออีกจำนวน 90,215,806 หุ้น หรือคิดเป็นสัดส่วนประมาณ 11.34% ของหุ้นที่ออกและเรียกชำระแล้วของ BH บริษัทคาดว่าการซื้อขายดังกล่าวจะแล้วเสร็จภายในเดือนธ.ค.63 โดยการทำรายการดังกล่าวยังมีความไม่แน่นอนขึ้นกับความสำเร็จในการจัดหาแหล่งเงินทุนเพิ่มเติมของผู้ซื้อ
อนึ่ง ราคาหุ้น BH ปิดตลาดล่าสุดวานนี้ (23 พ.ย.) อยู่ที่ระดับ 123.50 บาท บวก 9.50 บาท หรือ 8.33% ด้วยมูลค่าซื้อขาย 1.03 พันล้านบาท ดังนั้น จึงเป็นที่น่าจับตาว่า ราคาหุ้น BH อาจปรับตัวลง หลังราคาขายหุ้น BH โดย BDMS ดังกล่าวอยู่ที่ 103 บาท ซึ่งถือว่าเป็นราคาต่ำกว่าราคาบนซื้อขายบนกระดาน 16.60%